Vika er síðan jarðskjálftahrina hófst á Reykjanesskaga, með skjálfta af stærðinni 5,7 síðasta miðvikudag. Síðan þá hafa mælst á sautjánda þúsund skjálftar á svæðinu, aðeins dró úr virkni stærri skjálfta í gærkvöld og í nótt, en í morgun varð skjálfti af stærðinni 3,8. Vísindaráð almannavarna fundar um stöðuna síðar í dag.
Rétt fyrir hádegi höfðu mælst 800 skjálftar frá miðnætti, þar af voru sex yfir þremur. Sá síðasti yfir þremur varð klukkan fimm mínútur yfir ellefu, en sá stærsti var 4,1 að stærð klukkan rúmlega tvö í nótt.
Frá upphafi hrinunnar á miðvikudagsmorgun hafa mælst yfir 16.500 skjálftar, þar af hafa yfir 320 verið stærri en þrír, og 51 skjálfti hefur verið yfir fjórum.
Fjórir skjálftar hafa mælst yfir fimm að stærð, sá síðasti varð á laugardagsmorgun, 5,2 að stærð.
Sérsveit ríkislögreglustjóra og vísindamenn freista þess að fljúga dróna yfir svæðið á milli Keilis og Fagradalsfjalls til að kanna breytingar á landi, en óvíst er hvort það tekst vegna veðurs. Í morgun komu fjórir ráðherrar úr ríkisstjórninni í stjórnstöð Almannavarna þar sem þeir kynntu sér stöðu mála og Vísindaráð almannavarna fundar síðdegis.